L-Awtorità tax-Xandir qed tipproponi diversi bidliet kif il-produtturi u x-xandara fuq it-televiżjoni u anke r-radju jipproteġu aktar lil minuri, jiġifieri tfal taħt is-16-il sena. Dokument b’emendi għal ligi tax-xandir ħareġ għall-konsultazzjoni pubblika li se tibqa’ sejra sa nofs Ottubru. L-awtorità qed tgħid li m’għandux ikun hemm reklami ta’ prodotti bħal xorb alkoħoliku, mediċini, logħob, lotteriji u diversi oħrajn sa nofs siegħa qabel u wara l-programmi għat tfal. L-Awtorità tax-Xandir trid ukoll li ma jkunx hemm telebejgħ qabel u wara programmi għal-minuri. F’dokument ta’ 10 paġni li ħarġet għall-konsultazzjoni pubblika, l-Awtorità tax-Xandir tittratta l-klassifikazzjoni tal-programmi kemm għat-televiżjoni u għar-radju u tgħid li tfal taħt is-16-il sena ma jistgħux ikunu fl-udjenza jekk il-programm ikun qed jittratta temi adulti, inkluż suġġetti dwar tbatija fiżika, psikoloġika jew emozzjonali. Il-minuri jistgħu jieħdu sehem f’programmi li huma klassifikati bħala adattati u meta l-klassifikazzjoni tkun – PG –  iridu jkunu akkumpanjati minn ġenitur. L-Awtorità qed tipproponi li biex tipproteġi l-vulnerabilità tal-minuri, il-promozzjonijiet għall-programmi li jsiru f’kull ħin tal-ġurnata ma jistgħux jinkludi vjolenza jew materjal li jkun adattat biss għal udjenza matura. Il-promozzjonijiet tal-programmi qed tissuġġerixxi l-awtorità għandhom jinkludu l-klassifikazzjoni wkoll. L-emendi jissuġġerixxu li l-istazzjonijiet tat-televiżjoni m’għandhom qatt juru tfal f’sitwazzjonijiet li jistgħu jkunu ta’ periklu għas-saħħa u s-sigurtà. Dan bħal jixxabbtu, jużaw mediċini waħidhom jew  jilagħbu ma’ apparat li jaħdem bid-dawl. L-Awtorità tgħid ukoll li x-xandara għandhom jibdew jgħarrfu lill-udjenza tagħhom dwar il-kundizzjonijiet biex wieħed jagħmel użu mill-midja soċjali. F’dan ir-rigward l-awtorità qalet li x-xandara m’għandhomx jippromwovu l-użu tal-mezzi soċjali lil minuri. Rakkomandazzjoni oħra hi li l-minuri m’għandhom qatt jidhru jew jipparteċipaw fi programmi jew riklami ta’ natura politika partiġġjana. Qalet li programmi ta’ eżorċiżmu, prattiċi tal-okkult u l-paranormal ma jistgħux jixxandru bejn is-6am u d-9pm. Fost ir-rakkomandazzjonijiet oħra  l-awtorità tax-xandir trid li t-tfal ma jitħallewx jimitaw lil adulti meta jimmudellaw, ikantaw u jiżfnu.